Κανονισμός (ΕΚ) αριθ. 1390/2000 της Επιτροπής

της 29ης Ιουνίου 2000

για τον καθορισμό των λεπτομερειών εφαρμογής του κανονισμού (ΕΚ) αριθ. 814/2000 του Συμβουλίου περί δράσεων ενημέρωσης στον τομέα της κοινής γεωργικής πολιτικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 814/2000 του Συμβουλίου, της 17ης Απριλίου 2000, περί δράσεων ενημέρωσης στον τομέα της κοινής γεωργικής πολιτικής(1), και ιδίως το άρθρο 9,

Εκτιμώντας τα ακόλουθα:

(1) Ο κανονισμός (ΕΚ) αριθ. 814/2000 καθορίζει τον τύπο και το περιεχόμενο των δράσεων ενημέρωσης στον τομέα της κοινής γεωργικής πολιτικής. Θα πρέπει να θεσπιστούν τα μέτρα εφαρμογής του εν λόγω κανονισμού κυρίως μετά από την πείρα που αποκτήθηκε.

(2) Η προκήρυξη υποβολής προσφορών αποτελεί το αποτελεσματικότερο και διαφανέστερο μέσο για να διασφαλιστεί ότι στις δυνατότητες επιδοτήσεων που προσφέρονται από τον κανονισμό (ΕΚ) αριθ. 814/2000 θα δοθεί η ευρύτερη δημοσιότητα ώστε να επιλεγούν οι καλύτερες δράσεις.

(3) Πρέπει να οριστούν λεπτομερώς οι προϋποθέσεις επιλεξιμότητας των αιτούντων, τα αίτια εξαιρέσεως καθώς και τα γενικά κριτήρια επιλογής των δράσεων που αναφέρονται στο άρθρο 3 παράγραφος 2 του κανονισμού (ΕΚ) αριθ. 814/2000.

(4) Η χρηματοδότηση που προβλέπεται από τον κανονισμό (ΕΚ) αριθ. 818/2000 προορίζεται και για οργανώσεις οι οποίες δεν έχουν ένα καλώς καθορισμένο νομικό καθεστώς· για να διασφαλιστεί η προστασία των οικονομικών συμφερόντων της Κοινότητας, όταν παρέχεται προκαταβολή επί της πληρωμής επιδοτήσεως, θα πρέπει να απαιτείται η σύσταση ισοδύναμης εγγυήσεως.

(5) Για να επωφεληθεί ο μεγαλύτερος δυνατός αριθμός ενδιαφερομένων από τους διαθέσιμους οικονομικούς πόρους, η χρηματοδότηση κατά περισσότερο του 50 % θα πρέπει να αποτελεί εξαίρεση.

(6) Η ενημέρωση της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) που συστήθηκε από τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(2), επί των δράσεων που χρηματοδοτούνται στην εφαρμογή του παρόντος κανονισμού μπορεί να ευνοήσει τον συντονισμό μεταξύ των δράσεων που εφαρμόζονται από τα κράτη μέλη και εκείνων που στηρίζονται από την Επιτροπή.

(7) Λαμβάνοντας υπόψη τις προθεσμίες για την προκήρυξη υποβολής προτάσεων, θα πρέπει για το έτος 2000 να υπάρξουν παρεκκλίσεις από τις διατάξεις που αφορούν την εν λόγω προκήρυξη, ενώ οι άλλες διατάξεις του παρόντος κανονισμού θα πρέπει να εξακολουθήσουν να ισχύουν ώστε να είναι δυνατή η επιλογή των αιτήσεων σύμφωνα με την ημερομηνία υποβολής τους.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Πεδίο εφαρμογής

Ο παρών κανονισμός καθορίζει τις λεπτομέρειες εφαρμογής που αφορούν τις δράσεις ενημέρωσης στον τομέα της κοινής γεωργικής πολιτικής υπό μορφή προγραμμάτων και δράσεων μερικής έκτασης που προβλέπονται από το άρθρο 2 παράγραφος 1 στοιχεία α) και β) του κανονισμού (ΕΚ) αριθ. 814/2000.

Άρθρο 2

Προκήρυξη υποβολής προτάσεων

Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων προκήρυξη υποβολής προτάσεων το αργότερο στις 31 Ιουλίου κάθε έτους που αναφέρει ιδίως τα θέματα και τους τύπους των δράσεων που έχουν προτεραιότητα, την ενδεικτική κατανομή των διαθεσίμων πιστώσεων του προϋπολογισμού και τις προθεσμίες για την αποστολή των αιτήσεων και την έναρξη των δράσεων.

Άρθρο 3

Προϋποθέσεις επιλεξιμότητας για τους προσφέροντες

1. Οι οργανώσεις και οι ενώσεις που αναφέρονται στο άρθρο 2 παράγραφος 1 στοιχείο α) του κανονισμού (ΕΚ) αριθ. 814/2000 πρέπει να πληρούν τις ακόλουθες προϋποθέσεις:

α) να μην είναι κυβερνητικές·

β) να είναι μη κερδοσκοπικού χαρακτήρα·

γ) να είναι εγκατεστημένες σε ένα κράτος μέλος από διετίας τουλάχιστον.

2. Τα πρόσωπα που αναφέρονται στο άρθρο 2 παράγραφος 1 στοιχείο β) του κανονισμού (ΕΚ) αριθ. 814/2000 πρέπει να είναι νομικά πρόσωπα νομίμως συσταθέντα σε ένα κράτος μέλος από διετίας τουλάχιστον, με εξαίρεση τις δημόσιες αρχές των κρατών μελών, καθώς και τα πανεπιστημιακά ιδρύματα και τα μέσα ενημέρωσης εφόσον πληρούν τους όρους που καθορίζονται στην παράγραφο 1 στοιχείο γ) του παρόντος άρθρου.

3. Όταν στη συμφωνία που αναφέρεται στο άρθρο 10 προβλέπεται η πληρωμή προκαταβολής επί της επιδοτήσεως, ο προσφέρων συνιστά τραπεζική εγγύηση ισοδυνάμου ποσού.

Η εγγύηση αυτή δεν απαιτείται στην περίπτωση κατά την οποία ο προσφέρων είναι δημόσιος οργανισμός.

Άρθρο 4

Λόγοι αποκλεισμού των προσφερόντων

Ο προσφέρων αποκλείεται στις ακόλουθες περιπτώσεις:

α) αν είναι σε κατάσταση πτώχευσης, εκκαθάρισης, παύσης ή αναστολής δραστηριοτήτων, πτωχευτικού συμβιβασμού ή παρομοίου μέτρου, ή για τον οποίο έχει κινηθεί τέτοιας φύσεως διαδικασία·

β) αν έχει καταδικαστεί τελεσιδίκως για αδίκημα που αφορά την επαγγελματική του διαγωγή·

γ) αν έχει διαπράξει σοβαρό επαγγελματικό παράπτωμα·

δ) αν δεν είναι τακτοποιημένος όσον αφορά πληρωμή εισφορών κοινωνικής ασφάλισης, φόρων και οφειλών·

ε) αν δεν διαθέτει την απαραίτητη οικονομική, τεχνική και επαγγελματική ικανότητα για την υλοποίηση της δράσης έχοντας υπόψη τις πληροφορίες που ορίζονται στο παράρτημα Ι σημείο 3 στοιχεία γ) και δ).

Άρθρο 5

Μη επιλέξιμες δράσεις

Μεταξύ των δράσεων που αναφέρονται στο άρθρο 2 παράγραφος 3 του κανονισμού (ΕΚ) αριθ. 814/2000, δεν είναι επιλέξιμες:

α) οι δράσεις οι οποίες έχουν κερδοσκοπικό χαρακτήρα·

β) οι γενικές συνελεύσεις ή οι καταστατικές συνεδριάσεις.

Άρθρο 6

Προϋποθέσεις αποδοχής των αιτήσεων

Γίνονται αποδεκτές μόνο οι αιτήσεις επιδοτήσεων που υποβάλλονται σύμφωνα με το παράρτημα Ι.

Άρθρο 7

Λόγοι αποκλεισμού δράσεων

1. Αποκλείονται τα προγράμματα τα οποία:

α) αρχίζουν πριν από την ημερομηνία που ορίζεται στην προκήρυξη υποβολής προτάσεων·

β) λήγουν μετά την 30ή Απριλίου του έτους που έπεται εκείνου της χρηματικής συνεισφοράς·

γ) αφορούν αίτηση επιδοτήσεως μικρότερη από 25000 ευρώ και μεγαλύτερη από 500000 ευρώ.

2. Αποκλείονται οι δράσεις μικρής έκτασης οι οποίες:

α) αρχίζουν τουλάχιστον τρεις μήνες μετά την αποστολή στην Επιτροπή της αιτήσεως επιδότησης·

β) η λήγουν μετά την 30ή Απριλίου του έτους που έπεται εκείνου της χρηματικής συνεισφοράς·

γ) περιλαμβάνουν αίτηση επιδοτήσεως μικρότερη από 5000 ευρώ και μεγαλύτερη από 100000 ευρώ.

Άρθρο 8

Κριτήρια επιλογής των δράσεων

1. Η Επιτροπή επιλέγει τις αιτήσεις που θα δικαιούνται της κοινοτικής χρηματοδότησης με βάση την ποιότητα του σχεδίου και ορθή σχέση κόστους-αποδοτικότητας, όπως προβλέπονται στο άρθρο 3 παράγραφος 2 του κανονισμού (ΕΚ) αριθ. 814/2000.

2. Η ποιότητα του σχεδίου εκτιμάται ιδίως όσον αφορά:

α) την ορθότητα και το γενικό ενδιαφέρον των δράσεων·

β) την κοινοτική διάσταση και την προστιθεμένη αξία·

γ) τη διαρκή πολλαπλασιαστική επενέργεια σε ευρωπαϊκό, εθνικό και περιφερειακό επίπεδο·

δ) τη συμβολή στη διαρκή ανάπτυξη πολυεθνικής, διαπεριφερειακής ή διατομεακής συνεργασίας·

ε) τα μέσα που προβλέπονται για την αξιολόγηση των δράσεων.

3. Η ορθή σχέση κόστους-αποδοτικότητας εκτιμάται κυρίως όσον αφορά:

α) τον ορθολογικό χαρακτήρα του υποβαλλομένου προϋπολογισμού·

β) την αιτούμενη συμμετοχή της Κοινότητας·

γ) την ικανότητα του αιτούντος να συγκεντρώσει άλλες πηγές χρηματοδότησης.

4. Τα κριτήρια επιλογής ορίζονται στο παράρτημα ΙΙ.

Άρθρο 9

Ποσοστό χρηματοδοτικής στήριξης

1. Το ανώτατο ποσοστό της κοινοτικής χρηματοδότησης για τις επιλεγόμενες δράσεις είναι 50 % των επιλεξίμων δαπανών όπως αυτές ορίζονται στο παράρτημα ΙΙΙ.

2. Το ανώτατο ποσοστό της κοινοτικής χρηματοδότησης μπορεί να φθάσει έως 75 % των επιλεξίμων δαπανών για δράση μικρής έκτασης ή για πρόγραμμα εφόσον παρουσιάζουν εξαιρετικό ενδιαφέρον όσον αφορά τα κριτήρια επιλογής και συνεπάγονται:

α) δαπάνες διερμηνείας ή μετάφρασης σε τέσσερις τουλάχιστον επίσημες γλώσσες της Κοινότητας ή χωρών υποψηφίων για προσχώρηση, αντιπροσωπεύουν περισσότερο από 20 % των επιλεξίμων δαπανών με την επιφύλαξη, για τις δαπάνες διερμηνείας, ότι θα υπάρχουν τουλάχιστον πέντε συμμετέχοντες ανά γλώσσα·

β) δαπάνες διαμονής ανά συμμετέχοντα και ημέρα μικρότερες από 60 % του ανωτάτου ποσού ανά ημέρα που εμφαίνεται στις κλίμακες που έχουν τεθεί στη διάθεση των υποβαλλόντων προσφορά από την Επιτροπή.

Θα προτιμηθούν οι δράσεις που πραγματοποιούνται σε αγροτικές ζώνες.

Άρθρο 10

Σύμβαση

Για τις επιλεγείσες αιτήσεις συνάπτεται σύμβαση μεταξύ της Επιτροπής και των δικαιούχων η οποία διέπει τα δικαιώματα και τις υποχρεώσεις που απορρέουν από την απόφαση επιδοτήσεως της Επιτροπής.

Άρθρο 11

Ετήσια βάση

Οι επιδοτήσεις χορηγούνται σε αυστηρώς ετήσια βάση και δεν παρέχουν κανένα δικαίωμα για τα επόμενα έτη, ακόμη και αν η δράση εγγράφεται στο πλαίσιο πολυετούς στρατηγικής.

Άρθρο 12

Δημοσιότητα.

Κάθε έτος δημοσιεύεται στην Επίσημη Εφημερίδα των Ευρωπαϊκών Κοινοτήτων κατάλογος των δικαιούχων και οι δράσεις που χρηματοδοτούνται στο πλαίσιο του παρόντος κανονισμού με ένδειξη του ποσού της ενίσχυσης και του ποσοστού της οικονομικής στήριξης.

Άρθρο 13

Ενημέρωση της επιτροπής του ΕΓΤΠΕ

Η επιτροπή του ΕΓΤΠΕ ενημερώνεται:

α) για το περιεχόμενο της προκηρύξεως υποβολής προτάσεων πριν από τη δημοσίευσή της·

β) για τα ληφθέντα προγράμματα·

γ) για τις επιλεγείσες να επιδοτηθούν δράσεις·

δ) για τις ενέργειες που πραγματοποιήθηκαν με πρωτοβουλία της Επιτροπής.

Άρθρο 14

Αξιολόγηση

Για την αξιολόγηση των χρηματοδοτούμενων δράσεων που προβλέπεται στο άρθρο 7 του κανονισμού (ΕΚ) αριθ. 814/2000, οι δικαιούχοι πρέπει να παρέχουν όλα τα στοιχεία από τα οποία είναι δυνατόν να προέλθει η αξιολόγηση αυτή, και ιδίως να ανταποκρίνονται στα ερωτηματολόγια και στις κλίμακες αξιολόγησης που θέτει στη διάθεσή τους η Επιτροπή με τα υποδείγματα αιτήσεως.

Η Επιτροπή προβαίνει στην εν λόγω αξιολόγηση το αργότερο τέσσερα έτη μετά την έναρξη ισχύος του εν λόγω κανονισμού.

Άρθρο 15

Μεταβατικά μέτρα

1. Για το 2000, και κατά παρέκκλιση από το άρθρο 2, τα άτομα που επιθυμούν να λάβουν κοινοτική επιδότηση σύμφωνα με το άρθρο 2 παράγραφος 1 στοιχεία α) και β) του κανονισμού (ΕΚ) αριθ. 814/2000 πρέπει να υποβάλλουν αίτηση επιδοτήσεως στην Επιτροπή σύμφωνα με τις διατάξεις του παρόντος κανονισμού. Η αίτηση αυτή πρέπει να αποσταλεί στην Επιτροπή τουλάχιστον τρεις μήνες πριν από την έναρξη της δράσης και σε καμία περίπτωση μετά την 30ή Σεπτεμβρίου 2000.

2. Η επιτροπή του ΕΓΤΠΕ ενημερώνεται επί των δράσεων που έχουν επιλεγεί για να λάβουν επιδότηση σε εφαρμογή της παραγράφου 1.

Άρθρο 16

Έναρξη ισχύος

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουνίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 100 της 20.4.2000, σ. 7.

(2) ΕΕ L 160 της 26.6.1999, σ. 103.

ΠΑΡΑΡΤΗΜΑ Ι

ΥΠΟΒΟΛΗ ΚΑΙ ΠΕΡΙΕΧΟΜΕΝΟ ΤΩΝ ΑΙΤΗΣΕΩΝ ΕΠΙΔΟΤΗΣΗΣ

1. Οι αιτήσεις επιδότησης πρέπει:

α) να υποβάλλονται εντός των προθεσμιών που έχουν καθοριστεί·

β) να είναι δεόντως συμπληρωμένες και δακτυλογραφημένες·

γ) να αποστέλλονται σε πέντε αντίγραφα, σε καθένα από τα οποία θα αναγράφεται η ημερομηνία και θα υπογράφονται από το άτομο που είναι υπεύθυνο για τη δράση(1), χρησιμοποιώντας τα πρωτότυπα έντυπα αιτήσεως επιδότησης που λαμβάνονται στην Επιτροπή· στις περιπτώσεις κατά τις οποίες το σύνολο ή μέρος της δράσης γίνεται εκτός της Κοινότητας, θα πρέπει να αποστέλλεται ένα συμπληρωματικό αντίγραφο·

δ) να αποστέλλονται με συστημένη επιστολή με δελτίο παραλαβής ή να κατατίθενται στην Επιτροπή·

ε) να έχουν συνταχθεί σε μία από τις επίσημες γλώσσες της Κοινότητας· μπορεί να επισυναφθεί σύντομη περιγραφή του σχεδίου σε άλλες επίσημες γλώσσες.

2. Ο προβλεπόμενος προϋπολογισμός πρέπει:

α) να είναι ισοσκελισμένος, εκφρασμένος σε ευρώ και να μην περιλαμβάνει λάθη·

β) να είναι επαρκώς λεπτομερής για να είναι δυνατή η εξακρίβωση, η παρακολούθηση και ο έλεγχος των προτεινομένων δράσεων·

γ) να αναφέρει τους υπολογισμούς και τις ενδείξεις που χρησιμοποιήθηκαν για την εκπόνησή του·

δ) να φέρει ημερομηνία και να είναι υπογεγραμμένος από τον υπεύθυνο της δράσης·

ε) να περιλαμβάνει στο μέρος των εσόδων:

- την άμεση συνεισφορά του προσφέροντος,

- τις λεπτομέρειες συνεισφοράς άλλων ενδεχομένων χρηματοδοτών,

- οποιοδήποτε εισόδημα που προκύπτει από το σχέδιο, συμπεριλαμβανομένων ενδεχομένως των δικαιωμάτων που έχουν απαιτηθεί από τους συμμετέχοντες,

- τη ζητούμενη επιδότηση από την Κοινότητα, ενδεχομένως αναλυόμενη σύμφωνα με τις διάφορες αιτήσεις που υποβλήθηκαν στην Επιτροπή.

3. Επισυνάπτονται στην αίτηση:

α) τα καταστατικά, το οργανόγραμμα, ο εσωτερικός κανονισμός και η πλέον πρόσφατη έκθεση δραστηριοτήτων του προσφέροντος·

β) όλα τα έγγραφα που αποδεικνύουν ότι ο προσφέρων δεν εμπίπτει σε μία από τις περπτώσεις που καθορίζονται στο άρθρο 4 στοιχεία α), β), γ) και δ) του παρόντος κανονισμού·

γ) τους ισολογισμούς και τους ετήσιους λογαριασμούς των δύο τελευταίων οικονομικών ετών·

δ) οποιοδήποτε έγγραφο επιτρέπει να εκτιμηθεί η οικονομική, τεχνική και επαγγελματική ικανότητα του προσφέροντας και ιδίως τα ακαδημαϊκά και επαγγελματικά προσόντα και η εμπειρία των υπευθύνων για τη δράση, το κατά μέσο όρο ετησίως απασχολούμενο προσωπικό, τον υλικό και τον τεχνικό εξοπλισμό που διαθέτει καθώς και περιγραφή των δράσεων που υλοποιήθηκαν κατά τα δύο τελευταία έτη·

ε) το λεπτομερές πρόγραμμα της δράσης, που περιλαμβάνει κυρίως και κατά το μέτρο του δυνατού τα ονόματα, τα προσόντα και την επαγγελματική πείρα των συμμετεχόντων των οποίων αναλαμβάνονται οι δαπάνες μεταφοράς και διαμονής και των εισηγητών, καθώς και τα θέματα με τα οποία οι τελευταίοι πρέπει να ασχοληθούν·

στ) οποιοδήποτε έγγραφο είναι χρήσιμο για να εκτιμηθεί το περιεχόμενο της δράσης.

Σε περίπτωση υπεργολαβίας, θα πρέπει να αποσταλούν οι ίδιες πληροφορίες για να βεβαιωθεί η οικονομική τεχνική και επαγγελματική ικανότητα του ή των συγκεκριμένων υπεργολάβων.

(1) Οι αιτήσεις μπορούν να αποσταλούν με μηχανογραφικά μέσα αλλά πρέπει στην περίπτωση αυτή υποχρεωτικά να περιλαμβάνεται αντίγραφο σε χαρτί το οποίο θα φέρει ημερομηνία και θα είναι υπογεγραμμένο από το άτομο πού είναι υπεύθυνο για τη δράση.

ΠΑΡΑΡΤΗΜΑ ΙΙ

ΚΡΙΤΗΡΙΑ ΕΠΙΛΟΓΗΣ

1. Για τα κριτήρια που καθορίζονται στο άρθρο 8 παράγραφος 2:

α) Η σημασία και το γενικό ενδιαφέρον της δράσης εκτιμούνται κυρίως όσον αφορά:

- την αντιστοιχία του περιεχομένου της δράσης με τους στόχους που έχουν καθοριστεί στο άρθρο 1 του κανονισμού (ΕΚ) αριθ. 814/2000 και τα θέματα που έχουν προτεραιότητα που αναφέρονται στην προκήρυξη υποβολής προτάσεων,

- τη σημασία των αναγκών σε θέματα πληροφόρησης που έχουν καθοριστεί από τον αιτούντα,

- την αντιστοιχία μεταξύ των προτεινομένων από τον αιτούντα δράσεων και των προβλεπομένων ανθρωπίνων και οικονομικών μέσων,

- την αντιστοιχία μεταξύ των προτεινομένων από τον αιτούντα δράσεων και του κοινού στο οποίο απευθύνονται.

β) Η κοινοτική διάσταση και η προστιθέμενη αξία εκτιμώνται κυρίως όσον αφορά:

- τον αριθμό των χωρών που αφορά τη δράση,

- τον αριθμό των περιοχών που αφορά τη δράση,

- τον αριθμό των τομέων που καλύπτονται από τη δράση,

- τον αριθμό των εμπλεκομένων οργανώσεων στην σύλληψη και στην υλοποίηση της δράσης,

- την αποτελεσματική και ισορροπημένη συνεργασία μεταξύ των διαφόρων εταίρων όσον αφορά τον προγραμματισμό των δράσεων, την υλοποίηση των δράσεων και την οικονομική συμμετοχή,

- την αντιπροσωπευτικότητα των συγκεκριμένων οργανώσεων (από τον αριθμό των μελών και τους τομείς δραστηριότητας),

- τη πείρα των μεσολαβούντων και των εμπλεκομένων ατόμων στην υλοποίηση της δράσης σε σχέση με τα επεξεργασθέντα θέματα.

γ) Η διαρκής πολλαπλασιαστική επενέργεια σε ευρωπαϊκό εθνικό και περιφερειακό επίπεδο εκτιμούνται κυρίως όσον αφορά:

- τον αριθμό των δικαιούχων της δράσης,

- την αντιπροσωπευτικότητα και την ποιότητα των δικαιούχων,

- την πολιτική διαδόσεως που έχει επιλεγεί δηλαδή:

- τα προβλεπόμενα μέσα επικοινωνίας (δημοσιεύσεις, έκθέσεις, βάσεις δεδομένων, σεμινάρια παρακολούθησης, τεχνικές προδιαγραφές κ.λπ.),

- τα χρησιμοποιούμενα μέσα (χαρτί, ηλεκτρονικά, οπτικοακουστικά),

- τα χρησιμοποιούμενα μέσα διαδόσεως (τύπος, δημοσιεύσεις με ταχυδρομείο, απευθείας διανομή κ.λπ.),

- τις επιπτώσεις από τη δράση ή από τον πολυετή της χαρακτήρα.

δ) Η συνεισφορά σε διαρκή πολυεθνική διαπεριφερειακή ή διατομεακή συνεργασία εκτιμάται κυρίως όσον αφορά:

- τις πραγματοποιούμενες ανταλλαγές,

- την από κοινού εκμετάλλευση εμπειριών,

- τις δημιουργηθείσες συνεργασίες,

- τα χρησιμοποιηθέντα δίκτυα,

- τη θέσπιση πολιτικής ενημέρωσης ή/και κοινής διάδοσης.

ε) Η αξιολόγηση των δράσεων εκτιμάται κυρίως όσον αφορά:

- τη διενέργεια μιας εκ των προτέρων αξιολόγησης,

- τη διενέργεια μιας εκ των υστέρων αξιολόγησης,

- τα κριτήρια που έχουν καθοριστεί για να ευοδωθεί η αξιολόγηση αυτή,

- τις τεχνικές που χρησιμοποιήθηκαν (δειγματοληψίες, ερωτηματολόγια, στατιστικές ...)

2. Για τα κριτήρια που έχουν καθοριστεί στο άρθρο 8 παράγραφος 3:

α) Ο ορθολογικός χαρακτήρας του υποβληθέντος προϋπολογισμού εκτιμάται κυρίως όσον αφορά:

- το συνολικό ποσό,

- τις δαπάνες που αναγράφονται για κάθε θέση, ιδίως αναφορικά με τους καλύτερους όρους που διατίθενται στην αγορά και σε σχέση με τα ποσοστά ή τις κλίμακες που έχουν καθοριστεί από τις υπηρεσίες της Επιτροπής,

- τον ισοσκελισμό μεταξύ των διαφόρων θέσεων,

- της σχέσης συνολικό κόστος ανά άμεσο δικαιούχο της δράσης.

β) Η ζητούμενη συνεισφορά εκτιμάται κυρίως όσον αφορά:

- το συνολικό ποσό της,

- την αναλογία της στα συνολικά έσοδα.

γ) Η ικανότητα του αιτούντα να συγκεντρώσει άλλες πηγές χρηματοδότησης εκτιμάται κυρίως όσον αφορά:

- την αναλογία των ιδίων πόρων του αιτούντα στα συνολικά έσοδα,

- την αναλογία στα συνολικά έσοδα των δημοσίων (εθνικών, περιφερειακών ή τοπικών) ή ιδιωτικών χρηματοδοτήσεων,

- τη σπουδαιότητα της συνεισφοράς που ζητήθηκε από τους συμμετέχοντες.

ΠΑΡΑΡΤΗΜΑ ΙΙΙ

ΕΠΙΛΕΞΙΜΕΣ ΔΑΠΑΝΕΣ

1. Για να είναι επιλέξιμες, οι δαπάνες πρέπει να ανταποκρίνονται στα ακόλουθα κριτήρια:

α) να προκύπτουν απευθείας από τη δράση·

β) να είναι απαραίτητες για την υλοποίηση της δράσης και να τηρούν τις καλύτερες διαθέσιμες προϋποθέσεις στην αγορά.

2. Οι δαπάνες πρέπει να συνδέονται:

α) με την προετοιμασία των δράσεων (σύλληψη, έρευνα, συντονισμός, δημοσιότητα, εκ των προτέρων αξιολόγηση κ.λπ.)·

β) με την υλοποίηση των δράσεων (κόστος παραγωγής, αμοιβές των ομιλητών, ενοικίαση εγκαταστάσεων και εξοπλισμού, διερμηνεία, εκτύπωση εγγράφων, δαπάνες συμμετοχής και δαπάνες ταξιδίου, κ.λπ.)·

γ) την παρακολούθηση (επιθεωρήσεις, διανομή των πρακτικών, εκ των υστέρων αξιολόγηση κ.λπ.).

3. Είναι επιλέξιμες:

α) οι δαπάνες προσωπικού (μοναδιαίο κόστος ανά ημέρα εργασίας), με προσκόμιση των καταστάσεων μισθοδοσίας για τη συγκεκριμένη περίοδο ή των τιμολογίων σε περίπτωση απασχόλησης εξωτερικού προσωπικού·

β) οι ακόλουθες δαπάνες μεταφοράς:

- οι δαπάνες κράτησης και ταξιδίου σε δεύτερη θέση σιδηροδρομικώς, με τη συντομότερη διαδρομή, με προσκόμιση του εισιτηρίου(1),

- οι δαπάνες αεροπορικού ταξιδίου, για μετακινήσεις σε αποστάσεις μεγαλύτερες από 800 km μετάβαση μετ' επιστροφής, με βάση την οικονομική θέση, με εφαρμογή των καλύτερων διαθέσιμων προτεινομένων τιμών στην αγορά (APEX, PEX, εκδρομικά, κ.λπ.) και με προσκόμιση του εισιτηρίου και της κάρτας(2),

- οι δαπάνες υπεραστικού ταξιδίου με υπεραστικό λεωφορείο (πούλμαν), με τη συντομότερη διαδρομή, και με προσκόμιση του εισιτηρίου ή του τιμολογίου,

- οι δαπάνες ενοικιάσεως υπεραστικού λεωφορείου (πούλμαν) ή αυτοκινήτου με την επιφύλαξη ότι έχουν εγγραφεί στον προβλεπόμενο προϋπολογισμό και έχουν αιτιολογηθεί δεόντως, με προσκόμιση του τιμολογίου,

- οι δαπάνες ταξιδίου με ιδιωτικό αυτοκίνητο, με βάση το τιμολόγιο που εφαρμόζεται για το σιδηροδρομικό ταξίδι σε δεύτερη θέση ή με υπεραστικό λεωφορείο (πούλμαν) με βάση τη συντομότερη διαδρομή, και εξαιρουμένου οποιουδήποτε συμπληρώματος· οι δαπάνες αυτές είναι επιλέξιμες με προσκόμιση δηλώσεως που υπογράφεται από το χρήστη στην οποία αναφέρονται οι ημερομηνίες αναχώρησης και επιστροφής, ο τόπος αναχώρησης και προορισμού και βεβαίωση σιδηροδρομικής εταιρείας ή εταιρείας υπεραστικών αυτοκινήτων στην οποία προσδιορίζεται η δαπάνη ενός τέτοιου ταξιδίου(3)· δεν είναι επιλέξιμες οι δαπάνες καυσίμου, σταθμεύσεως, διοδίων και διατροφής που έχει εκείνος που χρησιμοποιεί ιδιωτικό αυτοκίνητο,

- εξαιρούνται οι δαπάνες αστικής μεταφοράς (λεωφορείο, μετρό, τραμ), και οι δαπάνες ταξί·

γ) οι δαπάνες διαμονής και διατροφής με τις ακόλουθες προϋποθέσεις:

- εντός ανωτάτου ορίου ανά ημέρα και ανά άτομο, που θα ληφθούν από τις υπηρεσίες της Επιτροπής το ποσό αυτό καλύπτει την ομαδική δαπάνη διαμονής και διατροφής στο πλαίσιο της δράσης, με προσκόμιση των τιμολογίων,

- εντός των ορίων ενός κατ' αποκοπή ποσού ανά άτομο, ανά γεύμα και ανά πρόγευμα, που θα ληφθεί από τις υπηρεσίες της Επιτροπής, εκτός των περιπτώσεων στις οποίες προβλέπεται ότι το σύνολο ή μέρος των γευμάτων δεν λαμβάνονται από κοινού,

- οι κοινοί λογαριασμοί ξενοδοχείων δεν είναι αποδεκτοί παρά μόνο εάν αναφέρουν τον αριθμό του δωματίου, τα ονοματεπώνυμα των ατόμων και τον αριθμό των διανυκτερεύσεων· οι λογαριασμοί εστιατορίων πρέπει να διευκρινίζουν τον αριθμό των ατόμων και πρέπει να επισυνάπτεται κατάλογος των συνδαιτυμόνων·

δ) οι δαπάνες διερμηνείας και μετάφρασης, με τις ίδιες προϋποθέσεις όπως και οι δαπάνες προσωπικού, και εντός ανωτάτου ορίου που θα ληφθεί από τις υπηρεσίες της Επιτροπής·

ε) οι δαπάνες εμπειρογνωμόνων ή ομιλητών, εντός ανωτάτου ορίου που θα ληφθεί από τις υπηρεσίες της Επιτροπής, με προσκόμιση τιμολογίου ή απόδειξης πληρωμής, και εφόσον δεν ανήκουν σε εθνική, κοινοτική ή διεθνή δημόσια υπηρεσία και δεν είναι ούτε μέλη ούτε υπάλληλοι της οργανώσεως που δικαιούται την επιδότηση ή οργανώσεως με την οποία είναι συνδεδεμένη ή συμβεβλημένη·

στ) η ενοικίαση της αίθουσας διαλέξεων και του υλικού, με παρουσίαση του τιμολογίου·

ζ) η υπεργολαβία, αλλά μόνο στις ειδικές περιπτώσεις που αναφέρονται στη σύμβαση· ο δικαιούχος πρέπει να κάνει προκήρυξη για τρεις τουλάχιστον προτάσεις στην περίπτωση κατά την οποία η αγορά αφορά ποσό ανώτερο από 10000 ευρώ, να παράσχει στις υπηρεσίες της Επιτροπής τα στοιχεία που επιτρέπουν να αποδείξει ότι ο υπεργολάβος που έχει επιλεγεί πρότεινε την καλύτερη σχέση ποιότητας-τιμής και να αιτιολογήσει την επιλογή του εάν δεν πρόκειται για τον μειοδότη· ο υπεργολάβος υπόκειται στους ίδιους κανόνες με το δικαιούχο·

η) οι δαπάνες δημοσιεύσεων και αποστολής καθώς και οι δαπάνες οπτικοακουστικών παραγωγών εκτός από τις δαπάνες του προσωπικού, με προσκόμιση των τιμολογίων·

θ) οι άλλες δαπάνες που προκύπτουν από τις απαιτήσεις της σύμβασης επιδότησης (έλεγχοι, ειδικές αξιολογήσεις της δράσης, εκθέσεις, μεταφράσεις, εγγυήσεις κ.λπ.), με προσκόμιση των τιμολογίων·

ι) ένα κατ' αποκοπή ποσό, εντός του ορίου του 7 % των αμέσως επιλεξίμων δαπανών που θα καλύπτει τις δαπάνες του αναλώσιμου υλικού, των προμηθειών και άλλες δαπάνες (συμπεριλαμβάνονται κυρίως μεταξύ των δαπανών: οι δαπάνες τηλεφώνου, φαξ, ταχυδρομείου, Internet, φωτοτυπιών και το σύνολο του υλικού γραφείου) εφόσον ο δικαιούχος δεν λαμβάνει από άλλη πηγή επιδοτήσεις λειτουργίας της Ευρωπαϊκής Κοινότητας·

ια) προμήθεια για απρόβλεπτα, που καθορίζεται σε ανώτατο όριο σε 5 % των αμέσως επιλεξίμων δαπανών.

4. Δεν είναι επιλέξιμες:

α) οι συνεισφορές σε είδος·

β) οι δαπάνες που δεν διευκρινίζονται ή οι κατ' αποκοπή δαπάνες, εκτός από τις ειδικές περιπτώσεις που αναφέρονται στον παρόντα κανονισμό·

γ) οι έμμεσες δαπάνες (ενοίκιο, ηλεκτρικό, νερό, φωταέριο, ασφάλειες, φόροι κ.λπ.)·

δ) οι δαπάνες του επενδεδυμένου κεφαλαίου, οι προμήθειες, οι χρεωστικοί τόκοι, οι συναλλαγματικές απώλειες, τα δώρα και οι υπερβολικές δαπάνες.

5. Οι ημερομηνίες που θα ληφθούν υπόψη για την επιλεξιμότητα των δαπανών είναι εκείνες που αντιστοιχούν στις ημερομηνίες που προκύπτουν οι δαπάνες και όχι εκείνες που αντιστοιχούν στην έκδοση των λογιστικών εγγράφων.

Δεν θα ληφθεί υπόψη καμία δαπάνη που προκύπτει πριν από την ημερομηνία ενάρξεως της δράσης όπως αυτή αναγράφεται στη σύμβαση επιδότησης.

6. Όλα τα τιμολόγια πρέπει να συντάσσονται με την ορθή και τη δέουσα μορφή, σύμφωνα με τη νομοθεσία και τους κανόνες της συγκεκριμένης χώρας και να αναγράφεται το ποσό και το ποσοστό του ΦΠΑ. Δεν θα ληφθούν υπόψη τα αντίγραφα κακής ποιότητας.

7. Δεν μπορεί να ληφθεί υπόψη καμία μη αιτιολογημένη δαπάνη.

8. Οι δαπάνες πρέπει να έχουν πράγματι γίνει, να έχουν εγγραφεί λογιστικά και στα φορολογικά έγγραφα του δικαιούχου και να είναι δυνατόν να εξακριβωθούν και να ελεγχθούν.

9. Όταν οι επιλέξιμες δαπάνες αναλαμβάνονται απευθείας από άλλο χρηματοδότη, πρέπει να αναφέρονται στον προβλεπόμενο προϋπολογισμό και στην τελική εκκαθάριση στο τμήμα "άλλες συνεισφορές" και να πληρούν τις απαιτήσεις που τίθενται στα σημεία 6, 7 και 8.

(1) Όταν το ταξίδι γίνεται σε άλλη θέση, οι δαπάνες που γίνονται δεν είναι επιλέξιμες, εκτός εάν προσκομιστεί βεβαίωση της εταιρείας μεταφοράς στην οποία προσδιορίζεται το κόστος της δεύτερης θέσης, οπότε στην περίπτωση αυτή οι επιλέξιμες δαπάνες περιορίζονται στο ποσό αυτό.

(2) Όταν το ταξίδι γίνεται σε άλλη θέση, οι δαπάνες που γίνονται δεν είναι επιλέξιμες, εκτός εάν προσκομιστεί βεβαίωση της εταιρείας μεταφοράς στην οποία προσδιορίζεται το κόστος της δεύτερης θέσης, οπότε στην περίπτωση αυτή οι επιλέξιμες δαπάνες περιορίζονται στο ποσό αυτό.

(3) Κατ' εξαίρεση, στις περιπτώσεις στις οποίες δεν υπάρχουν δημόσια μέσα μεταφοράς και εντός ορίου 300 χιλιομέτρων μετ' επιστροφής, οι επιλέξιμες δαπάνες καθορίζονται σε 0,25 ευρώ ανά χιλιόμετρο.